SKRIFTLIG FORESPØRGSEL E-2513/01

af Konstantinos Hatzidakis (PPE-DE) til Kommissionen

(13. september 2001)

Om: Ukontrolleret bortskaffelse af animalsk affald i Grækenland

Ifølge nogle oplysninger, som jeg har fået, er der mange slagterier, fjerkræslagterier, kødparteringsvirksomheder og pølsevareproducenter, der ikke transporterer deres animalske affald til de godkendte anlæg til forarbejdning af kødaffald, men i stedet bortskaffer det på ukontrolleret vis i miljøet. På den måde overtrædes Rådets beslutning 2000/766/EF(1), hvori følgende er fastlagt: Medlemsstaterne sikrer, at animalsk affald, jf. direktiv 90/667/EØF(2) indsamles, opbevares og bortskaffes i overensstemmelse med nævnte direktiv, med Kommissionens beslutning 97/735/EF(3) og med Rådets beslutning 1999/534/EF(4).

Problemet med den ukontrollerede bortskaffelse af animalsk affald i miljøet er blevet mere akut, efter at to af de tre selvstændige virksomheder til forarbejdning af animalsk affald har måttet lukke på grund af forbuddet mod salg af benmel, kødmel og blandinger af kød- og benmel.

1. Hvilke foranstaltninger agter Kommissionen at træffe for at sikre, at Grækenland overholder fællesskabslovgivningen?

2. Hvilke risici medfører den ukontrollerede bortskaffelse af animalsk affald i miljøet for befolkningens sundhed?

3. Er der udsigt til, at de selskaber, der forarbejder animalsk affald til produktion af dyrefoder, og som nu har måttet lukke på grund af forbuddet mod salg af dette dyrefoder, kan få erstatning?

(1) EFT L 306 af 7.12.2000, s. 32.

(2) EFT L 363 af 27.12.1990, s. 51.

(3) EFT L 294 af 28.10.1997, s. 7.

(4) EFT L 204 af 4.8.1999, s. 37.

Svar afgivet på Kommissionens vegne af David Byrne

(26. oktober 2001)

1. Kommissionens eksperter fra Levnedsmiddel- og Veterinærkontoret under Generaldirektoratet for Sundhed og Forbrugerbeskyttelse foretager regelmæssigt stedlig kontrol i samtlige medlemsstater for at efterprøve, om Fællesskabets fødevare- og veterinærlovgivning gennemføres korrekt. Rapporter om disse kontrolbesøg offentliggøres på det websted, som Generaldirektoratet for Sundhed og Forbrugerbeskyttelse har oprettet. Det er Kommissionens politik at føre nøje tilsyn med folke- og dyresundhedsrelaterede spørgsmål for at sikre, at medlemsstaterne opfylder alle deres forpligtelser i henhold til fællesskabsretten.

Hvis Kommissionen efter en nærmere gennemgang af de givne forhold får det indtryk, at en medlemsstat ikke opfylder sine forpligtelser, er den rede til at træffe alle de fornødne foranstaltninger, den kan, for at sikre, at fællesskabslovgivningen overholdes. Det kan i nogle tilfælde indebære, at der indledes en overtrædelsesprocedure i henhold til artikel 226 (tidligere artikel 169) i EF-traktaten.

2. En række fællesskabsforskrifter indeholder folke- og dyresundhedsrelaterede bestemmelser med krav, som skal sikre, at animalsk affald bortskaffes eller forarbejdes under sikre og kontrollerede forhold for at forebygge spredning af patogener, herunder overførbare spongiforme encephalopatier, i miljøet. Denne lovgivning omfatter navnlig: Rådets direktiv 90/667/EØF af 27. november 1990 om sundhedsmæssige bestemmelser for bortskaffelse, forarbejdning og afsætning af animalsk affald og for beskyttelse mod forekomst af patogener i foder fremstillet af dyr, herunder fisk, og om ændring af direktiv 90/425/EØF(1), Rådets beslutning 1999/534/EF af 19. juli 1999 om foranstaltninger for forarbejdning af visse former for animalsk affald med henblik på beskyttelse mod overførbare spongiforme encephalopatier og om ændring af Kommissionens beslutning 97/735/EF og Europa-Parlamentets og Rådets forordning (EF) nr. 999/2001 af 22. maj 2001 om fastsættelse af regler for forebyggelse af, kontrol med og udryddelse af visse transmissible spongiforme encephalopatier(2). Opfyldes disse krav ikke, kan det medføre, at mennesker og dyr udsættes for sygdomsangrebne stoffer enten direkte eller indirekte.

3. Nej.

(1) Direktiv senest ændret ved tiltrædelsesakten fra 1994.

(2) EFT L 147 af 31.5.2001. Forordning senest ændret ved Kommissionens forordning (EF) nr. 1326/2001 af 29. juni 2001 (EFT L 177 af 30.6.2001).